CELEX: 62010TN0341
Language: lt
Date: 2010-08-20 00:00:00
Title: Byla T-341/10: 2010 m. rugpjūčio 20 d. pareikštas ieškinys byloje F91 Diddeléng ir kt. prieš Komisiją

6.11.2010   
            
            
               LT
            
            
               Europos Sąjungos oficialusis leidinys
            
            
               C 301/32
            
         2010 m. rugpjūčio 20 d. pareikštas ieškinys byloje F91 Diddeléng ir kt. prieš Komisiją
   
   (Byla T-341/10)
   ()
   2010/C 301/55
   Proceso kalba: prancūzų
   
      Šalys
   
   
      Ieškovai: F91 Diddeléng (Diudelanžas, Liuksemburgas), Julien Bonnetaud (Jucas, Prancūzija), Thomas Gruszczynski (Amnevilis, Prancūzija), Rainer Hauck (Maxdorf, Vokietija), Stéphane Martine (Ešas prie Alzeto, Liuksemburgas), Grégory Molnar (Muajevr Grandas, Prancūzija) ir Yann Thibout (Algrange, Prancūzija), atstovaujami advokatų L. Misson, C. Delrée ir G. Ernes
   
      Atsakovė: Europos Komisija
   
      Ieškovų reikalavimai
   
   
               —
            
            
               Panaikinti skundžiamą 2010 m. birželio 3 d. Europos Komisijos sprendimą.
            
         
               —
            
            
               Panaikinti SESV 45 ir 101 straipsnius pažeidžiančius reglamentus.
            
         
               —
            
            
               Pritaikyti visas reikalingas sankcijas.
            
         
      Ieškinio pagrindai ir pagrindiniai argumentai
   
   Ieškovai (Diudelanžo futbolo klubas ir šiame klube įdarbinti ne liuksemburgiečiai žaidėjai) prašo panaikinti 2010 m. birželio 3 d. Komisijos sprendimą, apie kurį buvo pranešta 2010 m. birželio 21 d. laišku, kuriuo Komisija informavo ieškovus, kad neketina imtis jokių veiksmų dėl jų skundo prieš Liuksemburgo futbolo federaciją (toliau — LFF) remiantis SESV 45 ir 101 straipsniais, susijusio su LFF reglamentu, kuriuo ieškovams draudžiama dalyvauti kažkuriose varžybose, jei užsienio žaidėjų skaičius varžybų sąraše yra didesnis nei nustatytas LFF taisyklėse.
   Pagrįsdami ieškinį ieškovai nurodo du teisinius pagrindus:
   
               —
            
            
               SESV 45 straipsnio pažeidimas tiek, kiek šiuo metu LFF reglamente nustatyta pareiga oficialiame varžybų sąraše įrašyti pirmuosius septynis Liuksemburge licenciją gavusius žaidėjus ir draudimas įrašyti tame pačiame sąraše daugiau nei keturis žaidėjus, perkeltus sportiniais metais, yra tiesioginė diskriminacija, kliudanti valstybės narės piliečiui vykdyti ekonominę veiklą Liuksemburgo teritorijoje. Be to, ieškovai teigia, kad tiek, kiek LFF reglamente neįtvirtinta tiesioginė diskriminacija, bet įtvirtinta netiesioginė diskriminacija, LFF reglamento tikslai, t. y. jo socialinis tikslas skatinti futbolo žaidimą kaip mėgėjų sportą, yra nepagrįsti ir todėl negali būti laikomi teisėtais tikslais. Todėl apribojimai yra neproporcingi, palyginti su siekiamais tikslais.
            
         
               —
            
            
               SESV 101 straipsnio pažeidimas tiek, kiek LFF turi būti laikoma įmonių asociacija, pažeidžianti konkurencijos teisę, konkrečiau kalbant, SESV 101 straipsnį, nes užsienio žaidėjų skaičiaus ribojimas turėjo ekonominių pasekmių profesionaliems sportininkams ir kėlė grėsmę Liuksemburgo futbolo klubų konkurencijos laisvei.